smcproject/ml-wiki-sentences huggingface dataset:
ദ കം‌പ്ലീറ്റ് ആംഗ്ലർ ദ കം‌പ്ലീറ്റ് ആംഗ്ലർ എഴുതിയ ഇസാക്ക് വാൾട്ടൺ(1593-1683)
ഐസക്ക് വാൾട്ടൺ 1653-ൽ പ്രസിദ്ധീകരിച്ച മീൻ പിടിത്തത്തെക്കുറിച്ചുള്ള ഇംഗ്ലീഷ് പുസ്തകമാണ് ദ കം‌പ്ലീറ്റ് ആംഗ്ലർ (തികഞ്ഞ ചൂണ്ടൽക്കാരൻ).
ഇംഗ്ലീഷ്:The Compleat Angler.
ചൂണ്ടയിട്ടുള്ള മീൻപിടിത്തത്തിന്റെ വിഷയത്തിൽ ക്ലാസ്സിക്കായി കണക്കാക്കപ്പെടുന്ന ഈ രചന അതിലെ സുഹൃദ്ഭാവം നിറഞ്ഞ ശൈലിയുടേയും, പ്രകൃതിവിവരണത്തിന്റേയും, ജീവിതനിരീക്ഷണത്തിന്റേയും പേരിലും അറിയപ്പെടുന്നു.
"തികഞ്ഞ ചൂണ്ടൽക്കാരൻ അല്ലെങ്കിൽ ചിന്താശീലരുടെ വിനോദം" (The Compleat Angler or Contemplative Man's Recreation) എന്നാണ് പുസ്തകത്തിന്റെ മുഴുവൻ പേര്.
ഇംഗ്ലണ്ടിലെ സ്റ്റാഫോർഡ് നഗരത്തിൽ ഒരു സത്രം ഉടമയുടെ മകനായി 1593-ൽ ജനിച്ച വാൾട്ടൺ ലണ്ടണിൽ പലതരം തൊഴിലുകളിലും കച്ചവടത്തിലും ഏർപ്പെട്ട് കഴിഞ്ഞു.
പരിമിതമായ വിദ്യാഭ്യാസമേ കിട്ടിയിരുന്നുള്ളുവെങ്കിലും വിജ്ഞാനസമ്പാദനത്തിൽ, പ്രത്യേകിച്ച് വായനയിൽ, ഏറെ താത്പര്യം കാട്ടിയ വാൾട്ടൺ വിദ്യാസമ്പന്നരുമായുള്ള സൗഹൃദം ഇഷ്ടപ്പെട്ടു.
ലണ്ടണിലെ ഫ്ലീറ്റ് സ്റ്റ്ട്രീറ്റിൽ ജോലി ചെയ്യുന്നതിനിടെ അദ്ദേഹം അടുത്തുള്ള സെയിന്റ് ഡൺസ്റ്റൺ പള്ളി വികാരിയായിരുന്ന പ്രശസ്ത ഇംഗ്ലീഷ്കവി ജോൺ ഡണ്ണുമായി പരിചയപ്പെട്ടു.
ഇംഗ്ലണ്ടിലെ ആഭ്യന്തരയുദ്ധത്തിൽ വാൾട്ടൺ രാജപക്ഷത്തെയാണ് പിന്തുണച്ചത്.
രാജവിരുദ്ധരായ പ്യൂരിട്ടൻ പക്ഷത്തിന്റെ വിജയത്തെ തുടർന്ന് തൊഴിലിൽ നിന്ന് വിരമിച്ച് ജന്മനാടായ സ്റ്റാഫോർഡിൽ താമസമാക്കിയ വാൾട്ടൺ 1650-ൽ ലണ്ടണിൽ തിരിച്ചെത്തി.
1660-ൽ പ്യൂരിറ്റൻ ഭരണം അവസാനിച്ച് രാജവാഴ്ച പുന:സ്ഥാപിക്കപ്പെട്ടപ്പോൾ വാൾട്ടന്റെ സുഹൃത്തായ ജോർജ്ജ് മോർളി വിഞ്ചസ്റ്ററിലെ മെത്രാനായി.
മെത്രാസനമന്ദിരത്തിലെ വസതിയിലാണ് വാൾട്ടൺ അവശേഷിച്ച കാലം ജീവിച്ചത്.
തനിക്ക് അനശ്വരതനൽകിയ കം‌പ്ലീറ്റ് ആംഗ്ലർ എഴുതുന്നതിനുമുൻപ്, 1640-ൽ ജോൺ ഡണ്ണിന്റേയും , 1651-ൽ ഹെന്റി വോട്ടന്റേയും ജീവചരിത്രങ്ങൾ അദ്ദേഹം പ്രസിദ്ധപ്പെടുത്തിയിരുന്നു.
ആംഗ്ലറുടെ ആദ്യപതിപ്പിനുശേഷം 1665-ൽ റിച്ചാർ ഹുക്കറുടേയും, 1670-ൽ ജോർജ് ഹെർബർട്ടിന്റേയും ജീവചരിത്രങ്ങളും പ്രസിദ്ധീകരിച്ചു.
1683-ലായിരുന്നു മരണം.
സംസ്കാരസ്ഥാനമായ വൂസ്റ്ററിലെ ഭദ്രാസനപ്പള്ളിയിൽ വാൾട്ടണ് ഒരു സ്മാരകമുണ്ട്.
പ്രസാധനചരിത്രം മദ്ധ്യ-ഉത്തര ഇംഗ്ലണ്ടിൽ പീക്ക് ജില്ലയിലെ മിൽഡേലിലുള്ള "വിയേറ്ററുടെ പാലം" കം‌പ്ലീറ്റ് ആംഗ്ലറിൽ പരാമർശിക്കപ്പെടുന്നതുകൊണ്ട് പ്രശസ്തമായി.
സ്റ്റാറ്റ്ഫോർഡിൽ നിന്നുമടങ്ങി ലണ്ടണിൽ താമസിക്കുന്നതിനിടെ, 1653-ൽ കം‌പ്ലീറ്റ് ആംഗ്ലറുടെ ആദ്യപതിപ്പു പ്രസിദ്ധീകരിക്കുമ്പോൾ വാൾട്ടണ് അറുപതു വയസ്സുണ്ടായിരുന്നു.
ആദ്യപതിപ്പിൽ ഗ്രന്ഥകാരന്റെ പേരുപോലും ചേർത്തിരുന്നില്ല.
അതിൽ ഉണ്ടായിരുന്നത് പതിനഞ്ച് അദ്ധ്യായങ്ങളാണ്.
വാൾട്ടൺ തന്റെ കൃതി പൂർത്തിയാക്കിയിരുന്നില്ല.
വളരെ വർഷങ്ങൾ പുസ്തകം വിപുലീകരിക്കുന്ന ജോലി അദ്ദേഹം തുടർന്നു.
രണ്ടാം പതിപ്പിൽ അദ്ധ്യായങ്ങളുടെ എണ്ണം ഇരുപത്തിരണ്ടായി വർദ്ധിച്ചു.
തുടർന്ന് വാൾട്ടന്റെ ജീവിതകാലത്തിറങ്ങിയ മറ്റു മൂന്നു പതിപ്പുകളിലും വിപുലീകരണം തുടർന്നു.
1676-ൽ ഇറങ്ങിയ അഞ്ചാം പതിപ്പിൽ വാൾട്ടന്റെ സുഹൃത്ത് ചാൾസ് കോട്ടൺ എഴുതിയ ഒരു രണ്ടാം ഭാഗവും ചേർത്തിരുന്നു.
ആംഗ്ലറുടെ പിൽക്കാലപതിപ്പുകളൊക്കെ രണ്ടുഭാഗവും ചേർന്നാണ് ഇറങ്ങിയിട്ടുള്ളത്.
വാൾട്ടന്റെ മരണത്തെ തുടർന്ന് മുക്കാൽ നൂറ്റാണ്ടുകാലം പ്രസിദ്ധീകരണം നിലച്ചിരുന്ന ആംഗ്ലർക്ക് പതിനെട്ടാം നൂറ്റാണ്ടിന്റെ മദ്ധ്യത്തിൽ പുനർജ്ജന്മം ലഭിച്ചു.
പതിനെട്ടാം നൂറ്റാണ്ടിൽ ഇംഗ്ലീഷ് സാഹിത്യരംഗം നിറഞ്ഞുനിന്ന വിമർശകനും സാഹിത്യകാരനുമായ സാമുവൽ ജോൺസൺ , സുഹൃത്ത് റെവറന്റ് ആസിലിനോട് (Reverend Astle)വായിക്കാൻ നിർദ്ദേശിച്ച പുസ്തകങ്ങളിലൊന്ന് കം‌പ്ലീറ്റ് ആംഗ്ലർ ആയിരുന്നെന്ന് ജോൺസന്റെ ജീവചരിത്രകാരൻ ജെയിംസ് ബോസ്വെൽ രേഖപ്പെടുത്തിയിട്ടുണ്ട്.
തുടർന്നുള്ള കാലത്ത് അതിന്റെ മുന്നൂറോളം പതിപ്പുകൾ ഇറങ്ങിയിട്ടുണ്ട്.
ബൈബിളിന്റെ കിങ്ങ് ജെയിംസ് ഭാഷ്യവും, ഷേക്സ്പിയർ നാടകങ്ങളും കഴിഞ്ഞാൽ ഇംഗ്ലീഷ് ഭാഷയിൽ ഏറ്റവും ഏറെ പതിപ്പുകൾ ഇറങ്ങിയ രചനയാണ് ആംഗ്ലർ എന്ന് വാദമുണ്ട്.
ഒരു പ്രത്യേകതരം മീൻപിടിത്തത്തെക്കുറിച്ചുള്ള സാങ്കേതികകൃതിയെന്നു പറയാവുന്ന കം‌പ്ലീറ്റ് ആംഗ്ലർ, സാമാന്യവായനക്കാരേയും ആകർഷിക്കുന്ന ക്ലാസിക്കായി നൂറ്റാണ്ടുകൾ പിന്നിട്ടത്, ശൈലിയുടേയും ഉള്ളടക്കത്തിന്റേയും അസാധാരണതകൾ മൂലമാണ്.
സംഭാഷണശൈലിയിലാണ് രചന.
ഒരു മേയ് മാസം ആദ്യദിവസം പ്രഭാതത്തിൽ യാത്രക്കിറങ്ങിയ മുഖ്യകഥാപാത്രമായ ചൂണ്ടൽക്കാരൻ(Angler) മുന്നേനടന്നുപോകുന്ന രണ്ടുപേരെ കാണുന്നതിലാണ് തുടക്കം.
നടത്തത്തിനുവേഗതകൂട്ടി അവർക്കൊപ്പമെത്തിയ അയാൾ അവരോട് പറയുന്നതിതാണ്:-
“ കൂട്ടരേ, ഞാനിതാ നിങ്ങൾക്കൊപ്പമെത്തിയിരിക്കുന്നു; നിങ്ങൾക്ക് സുപ്രഭാതം. ടോട്ടൺഹാം കുന്നുകടക്കുമ്പോൾ നിങ്ങളെ കണ്ട്, ഞാൻ നീട്ടിവലിച്ച് നടക്കുകയായിരുന്നു. എനിക്ക് പോകേണ്ടത് വേയറിലേക്കാണ്. മേയ് മാസത്തിലെ ഈ രസികൻ പ്രഭാതത്തിൽ നിങ്ങളും അങ്ങോട്ടയിരിക്കുമെന്ന് ഞാൻ പ്രതീക്ഷിച്ചു. ”
തുടർന്നുള്ള സംഭാഷണത്തിൽ, സഹയാത്രികളിൽ ഒരാൾ നായാട്ടുകാരനും(Hunter) മറ്റേയാൾ പക്ഷിവേട്ടക്കാരനുമാണെന്ന് (Falconer) ചൂണ്ടൽക്കാരൻ  മനസ്സിലാക്കി.
അവർക്കിടയിൽ തങ്ങളുടെ തൊഴിലുകളുടെ മഹത്ത്വത്തെക്കുറിച്ച് മാന്യതവിടാതെയുള്ള തർക്കമാണ് പിന്നെ.
ചൂണ്ടൽക്കാരൻ തന്റെ തൊഴിലിന്റെ കാര്യത്തിൽ തികഞ്ഞ പക്ഷപാതിയായിരുന്നു.
മീൻപിടിത്തം സുന്ദരകലയാണെന്നും മീൻപിടിത്തക്കാർ നന്മകൾ നിറഞ്ഞ പഴയകാലത്തിന്റെ പ്രതിനിധികളാണെന്നും അയാൾ വാദിച്ചു.
"വക്കീലന്മാർ വളരെക്കുറച്ചുമാത്രമുണ്ടായിരുന്ന" പഴയ നല്ലകാലത്തെ മനുഷ്യരുടെ സ്വഭാവമാണവർ‍ക്ക്.
മീൻ പിടിത്തം ദൈവികമായ തൊഴിലുമാണ്.
യേശുവിന്റെ ശിഷ്യന്മാർ മീൻപിടിത്തകാരായിരുന്നുവെന്നതു തന്നെ ഇതിന് തെളിവ്.
ഈ ആദ്യചർച്ചയിൽ തന്നെ തന്റെ നിലപാടുകൾ സ്ഥാപിക്കാനായി ചൂണ്ടൽക്കാരൻ ബൈബിളിലെ സോളമൻ രാജാവ്, ഗ്രീക്ക് ഹാസ്യകവി ലൂഷൻ, ഫ്രഞ്ച് ഉപന്യാസകാരൻ മൊണ്ടേയ്ൻ എന്നിവരെ ഉദ്ധരിക്കുന്നുണ്ട്.
ചർച്ചപൂരോഗമിക്കുന്നതോടെ പക്ഷിവേട്ടക്കാരൻ തോൽവി സമ്മതിക്കുകയും നായാടി ചൂണ്ടൽക്കാരന്റെ ശിഷ്യനാവുകയും ചെയ്തു.
പരിശീലനം വാൾട്ടണും ശിഷ്യനും - അമേരിക്കൻ ചിത്രകാരൻ ലൂയി റീഡിന്റെ ചിത്രം
നായാടിക്ക് മീൻപിടിത്തത്തിൽ പരിശീലനം നൽകുകയാണ് പിന്നെ.
ലീ നദിയെ പിന്തുടർന്ന് ഇംഗ്ലീഷ് നാട്ടിൻപുറത്തുകൂടിയുള്ള അഞ്ചുദിവസത്തെ യാത്രക്കിടെയാണ് പരിശീലനം.
അതിനുപയോഗിക്കുന്ന സംഭാഷണത്തിൽ നാടൻപാട്ടുകളും, കവിതകളും, നാടോടിക്കഥകളും, പാചകവിധിവിവരണങ്ങളും, തത്ത്വവിചാരവും, ബൈബിളിൽ നിന്നും ക്ലാസിക്ക് രചനകളിൽ നിന്നുമുള്ള ഉദ്ധരണികളും ഉൾനാടൻ ജലാശയങ്ങളും മീൻപിടിത്തവുമായി ബന്ധപ്പെട്ട അനുഭവവിവരണങ്ങളും, അല്ലാതെയുള്ള സംഭവകഥകളും എല്ലാമുണ്ട്.
ഉദാഹരണമായി, പരൽമീനിനെ(Carp) സംബന്ധിച്ച ഒൻപതാം അദ്ധ്യായത്തിൽ, അതിനെ പിടിക്കുന്ന രീതി വിശദീകരിക്കുകയല്ല ആദ്യം.
പരൽ ശുദ്ധജലമത്സ്യങ്ങളുടെ റാണിയാണെന്നു പറഞ്ഞാണ് തുടക്കം.
എന്നാൽ ഇംഗ്ലണ്ടിൽ ആ മത്സ്യം എത്തിയിട്ട് നൂറിൽ ചില്വാനം വർഷങ്ങളേ ആയിട്ടുള്ളു എന്ന് ഓർമ്മിപ്പിക്കാൻ, "ഹോപ്പ് ചെടിയും ടർക്കിക്കൊഴിയും പരലും ബിയറും ഇംഗ്ലണ്ടിൽ ഒരേവർഷം വന്നു" എന്നുള്ള റിച്ചാർഡ് ബേക്കറുടെ ഈരടി വാൾട്ടൺ പാടുന്നു.
പിന്നെ പരലിന്റെ ജീവിതകാലം, പ്രജനനം എന്നിവയെക്കുറിച്ചുപറയുന്നു.
ഈ വിഷയങ്ങളിൽ അരിസ്റ്റോട്ടിലും , പ്ലിനിയും, ഫ്രാൻസിസ് ബേക്കണും മറ്റും പ്രകടിപ്പിച്ച അഭിപ്രായങ്ങൾ വാൾട്ടൺ പരാമർശിക്കുന്നുണ്ട്.
പിന്നെയാണ് മീൻ പിടിത്തം വിവരിക്കുന്നത്.
അതിന് ഉപയോഗിക്കാവുന്ന തരം ഇരകളെക്കുറിച്ചു പറഞ്ഞതിനുശേഷം, ചിലതരം മിശ്രിതങ്ങൾ ഉണ്ടാക്കി അവയും ഇരയാക്കാം എന്നു പറയുന്നു.
മിശ്രിതങ്ങളാണെങ്കിൽ പല്ലുവേദനക്കുള്ള മരുന്നുകളെപ്പോലെ, അനേകം ഇനങ്ങളുണ്ട്.
എന്നാൽ മധുരമുള്ള മിശ്രിതമാണ് ഭേദം.
അതുണ്ടാക്കുന്നത് മുയലിന്റേയോ, പൂച്ചയുടേയോ ചെറുതായി മുറിച്ച ഇറച്ചി, പയറുപൊടി, എന്നിവയെ പഞ്ചസാരയോ തേനോ ചേർത്ത് കുഴച്ചാണ്.
ഈ അദ്ധ്യായം സമാപിക്കുന്നത് പരൽമീൻ പാചകം ചെയ്യുന്ന രീതി വിവരിച്ചാണ്.
ചുവന്ന വീഞ്ഞ്, പാർസ്‌ലി, റോസ്മേരി, അഞ്ചോവി മീൻ, അച്ചാറിട്ട കക്കയിറച്ചി തുടങ്ങിയവ പാചകത്തിന്റെ ചേരുവകളിൽ പെടുന്നു.
യാത്രക്കിടെ ചൂണ്ടൽക്കാരനും നായാടിയും കണ്ടുമുട്ടുന്ന സത്രം സൂക്ഷിപ്പുകാരൻ, പാൽക്കാരി തുടങ്ങിയ മനുഷ്യരുമായുള്ള സംഭാഷണവും രസകരമാണ്.
ഗദ്യത്തിലുള്ള സംഭാഷണത്തിനിടെ മീൻപിടിത്തത്തിന്റേയും ഇംഗ്ലീഷ് നാട്ടിൻപുറത്തിന്റേയും മഹിമകൾ വർണ്ണിക്കുന്ന കുറെ പാട്ടുകളുമുണ്ട്.
കം‌പ്ലീറ്റ് ആംഗ്ലറിലെ പാൽക്കാരിയുടെ പാട്ട്, ചൂണ്ടൽക്കാരന്റെ പാട്ട് തുടങ്ങിയവ പ്രസിദ്ധമാണ്.
ആംഗ്ലറുടെ 1676-ൽ പ്രസിദ്ധീകരിച്ച അഞ്ചാം പതിപ്പിലാണ് വാൾട്ടന്റെ സുഹൃത്തും ശിഷ്യനുമായിരുന്ന ചാൾസ് കോട്ടൺ എഴുതിയ രണ്ടാം ഭാഗം ആദ്യമായി പ്രത്യക്ഷപ്പെട്ടത്.
വാൾട്ടന്റെ വൈദഗ്ദ്ധ്യം തവള, ശലഭങ്ങൾ, പുഴുക്കൾ തുടങ്ങിയ സ്വാഭാവിക ഇരകളെ ജീവനോടെ ഉപയോഗിച്ചുള്ള മീൻപിടിത്തത്തിലായിരുന്നു.
കൃത്രിമ ശലഭങ്ങളെ ഉപയോഗിക്കുന്നതിൽ (fly fishing) വിദഗ്ദ്ധനായിരുന്ന കോട്ടൺ അതിനെക്കുറിച്ചാണ് രണ്ടാം ഭാഗം എഴുതിയത്.
രണ്ടാം ഭാഗത്ത് കൃത്രിമ ഇരകളെ ഉപയോഗിച്ചുള്ള മീൻപിടിത്തത്തിൽ നായാടിക്ക് പരിശീലനം കിട്ടുന്നത് ഡോവ് നദിയുടെ തീരത്തെ പിന്തുടർന്നുള്ള യാത്രയിലാണ്.
ഏറ്റെടുത്ത വിഷയം കൈകാര്യം ചെയ്യുന്നതിൽ കാട്ടിയ സാങ്കേതിക തികവല്ല ആംഗ്ലറെ ആകർഷകമാക്കുന്നത്.
മീൻപിടിത്തത്തെക്കുറിച്ച് സാങ്കേതികജ്ഞാനം നേടാൻ ആംഗ്ലറേക്കാൾ സഹായകമായ കൃതികൾ വേറേയുണ്ട്.
ആഭ്യന്തരയുദ്ധവും, പ്യൂരിറ്റൻ ഭരണവും രാജഭരണപുനസ്ഥാപനവും എല്ലാമായി ഇംഗ്ലണ്ട് പ്രക്ഷുബ്ധമായിരുന്നപ്പോഴായിരുന്നു കം‌പ്ലീറ്റ് ആംഗ്ലറിന്റെ രചന.
ആ കാലത്തിന്റെ സങ്കീർണ്ണതകൾ വാൾട്ടന്റെ സുഹൃത്തായിരുന്ന ജോൺ ഡണ്ണിനെപ്പോലുള്ളവരുടെ ശുഭാപ്തിവിശ്വാസം കെടുത്തിയെങ്കിലും വാൾട്ടന്റെ കൃതിയുടെ പ്രത്യേകതയായി നിൽക്കുന്നത് അതിന്റെ പ്രസാദാഭാവമാണ്.
അദ്ദേഹത്തിന്റെ വാക്കുകളിൽ ശുഭാപ്തിവിശ്വാസവും കൃതജ്ഞതയുമാണ്.
"എന്നെ ഏശാതെ പോകുന്ന ഓരോ ദുരിതവും ഓരോ പുതിയ കരുണയാണ്" എന്നദ്ദേഹം ഒരിടത്ത് പറയുന്നുണ്ട്.
ഇംഗ്ലണ്ട് രാജാവിന് വധശിക്ഷ കൊടുത്ത് നാലുവർഷം മാത്രം കഴിഞ്ഞ് ആദ്യപതിപ്പിറങ്ങിയ ഈ കൃതിയിൽ ആംഗ്ലിക്കൻ സഭയുടെ പ്രസിദ്ധമായ പ്രാർത്ഥനാഗ്രന്ഥത്തിലെ (The Book of Common Prayer) പ്രാർത്ഥനകളുടെ സൗമ്യഭാഷയാണ്.
മീൻ പിടിത്തത്തിൽ താത്പര്യമില്ലാത്ത വലിയൊരുവിഭാഗമടക്കം ലക്ഷക്കണക്കിനാളുകൾ ആംഗ്ലറുടെ ആരാധകരാകാൻ അതാണ് കാരണം.
പുസ്തകത്തിൽ പലയിടത്തും പ്രകടമാകുന്ന വിദ്യാഗർവ് (Pedantry)രസിക്കാത്തവർക്കുപോലും അത് വിരസതക്കുപകരം, സുഖകരമായ ഉറക്കം മാത്രം കൊടുക്കുന്നു.
അത്ര ദയാപൂർണ്ണമാണ്, മനുഷ്യരോടും, ഭൂമിയോടും ആകാശത്തോടുമുള്ള ആംഗ്ലറുടെ മനോഭാവം.
പുസ്തകം വായിച്ചുതീരുമ്പോൾ ആംഗ്ലർ കണ്ടുമുട്ടിയ പാൽക്കാരിയെപ്പോലെ (Milkmaid) വായനക്കാരും ഇങ്ങനെ പറഞ്ഞേക്കാമെന്ന് സാഹിത്യചരിത്രകാരനായ വില്യം ജെ. ലോങ്ങ് അഭിപ്രായപ്പെട്ടിട്ടുണ്ട്: "ഞങ്ങൾ എല്ലാ മീൻപിടിത്തക്കാരേയും സ്നേഹിക്കുന്നു; അത്ര സത്യസന്ധരും, മാന്യരും, ശാന്തരുമായ മനുഷ്യരാണവർ".
2003-ൽ ആദ്യപതിപ്പ് പ്രസിദ്ധീകരിച്ച് മൂന്നര നൂറ്റാണ്ടുതികഞ്ഞപ്പോൾ, ആംഗ്ലർ പരക്കെ ശ്രദ്ധിക്കപ്പെട്ടു.
"Hops and Turkies, Carps and Beer; Came into England all in a Year".
"Every misery that I miss is a new mercy".
"We love all anglers, they be such honest, civil, quiet men."
അവലംബം ↑ കം‌പ്ലീറ്റ് ആംഗ്ലറുടെ റിനാസൻസ് പതിപ്പ് ഓൺലൈൻ ↑ The Churches of the City of London Reynolds,H: london, Bodley Head, 1922 ↑ ജെയിംസ് ബോസ്വെൽ, സാമുവൽ ജോൺസന്റെ ജീവിതം - പുറം 544 ↑ The Compleat Angler - Encycopedia Britanica, Student Edition ↑ The National Sporting Library, Collection Hilights, The Complete Angler Archived 2009-06-26 at the Wayback Machine .
↑ The Compleat Angler -Everything2.com ↑ Compleat Angler, The, or The Contemplative Man's Recreation ↑ The New York Times - Editorial Observer; The Wisdom of 'The Compleat Angler' at 350 - ↑ Bureau of Public Secrets - Classics Revisited(6) ↑ വില്യം ജെ. ലോങ്ങ് : English Literature - Its History and Its Significance for the Life of the English Speaking World പുറം 232 ↑ New York Public Library Gone Fishing!
The Library Celebrates the 350th Anniversary of Izaak Walton’s The Compleat Angler - Exhibition on Definitive Work on Fishing Opens February 28 ↑ കം‌പ്ലീറ്റ് ആംഗ്ലർ, അദ്ധ്യായം 9 ↑ കം‌പ്ലീറ്റ് ആംഗ്ലർ - അദ്ധ്യായം 21 ↑ കം‌പ്ലീറ്റ് ആംഗ്ലർ - അദ്ധ്യായം 4
ദ കാറ്റ് ഹൂ വാക്ക്സ് ത്രൂ വാൾസ് ഇംഗ്ലീഷ് വിലാസം https://ml.wikipedia.org/wiki/The_Cat_Who_Walks_Through_Walls
റോബർട്ട് എ. ഹൈൻലൈൻ രചിച്ച് 1985-ൽ പ്രസിദ്ധീകരിച്ച ഒരു ശാസ്ത്ര ഫിക്ഷൻ നോവലാണ് ദ കാറ്റ് ഹൂ വാക്ക്സ് ത്രൂ വാൾസ് .
ശൂന്യാകാശ വാസകേന്ദ്രമായ "ഗോൾഡൻ റൂ‌ളിലെ" ഒരു ഭക്ഷണശാലയിൽ വച്ച് കേണൽ കോളിൻ കാംപ്‌ബെൽ എന്ന കേന്ദ്രകഥാപാത്രത്തെ സമീപിച്ച് ഒരജ്ഞാതൻ "ടൊളിവർ മരി‌ച്ചേ തീരൂ" എന്നു പറയുന്നു.
ഇതിനെത്തുടർന്ന് ആരോ ഇയാളെ വധിക്കുന്നു.
ഗ്വെൻഡോലിൻ നോവാക് എന്ന സ്ത്രീ ഇദ്ദേഹ‌ത്തെ ചന്ദ്രനിലേയ്ക്ക് രക്ഷപ്പെടാൻ സഹായിക്കുന്നു.
ലസാറസ് ലോങ്ങിന്റെ നേതൃത്വത്തിലുള്ള ടൈം കോർപ് എന്ന സംഘടന ചന്ദ്രനിൽ വച്ചും ആക്രമിക്കപ്പെടുന്ന ഇവരെ രക്ഷിക്കുന്നു.
ദ മൂൺ ഈസ് എ ഹാർഷ് മിസ്ട്രസ്സ് എന്ന കൃതിയിൽ പരാമർശിക്കപ്പെട്ട മൈക്ക് എന്ന കമ്പ്യൂട്ടറിനെ പുനരുജ്ജീവിപ്പിക്കുക എന്നതാണ് ഇവരുടെ ലക്ഷ്യം.
കാംപ്‌ബെൽ ഇതിന് ഇവരെ സഹായിക്കാൻ ത‌യാറാകുന്നു.
സമാന്തരപ്രപഞ്ച‌ങ്ങളെപ്പറ്റിയുള്ള ഹൈൻലൈൻ കൃതികളിലൊന്നാണ് ദ കാറ്റ് ഹൂ വാക്ക്സ് ത്രൂ വാൾസ് എന്ന് കരുതാവുന്നതാണ്.
ദ നമ്പർ ഓഫ് ദ ബീസ്റ്റ് , ദ മൂൺ ഈസ് എ ഹാർഷ് മിസ്ട്രസ്സ് എന്ന രണ്ടു കൃതികളുടെയും രണ്ടാം ഭാഗമാണിതെന്നും കരുതാവുന്നതാണ്.
ടൈം സ്കൗട്ടുകളുടെ യോഗത്തിൽ ഹൈൻലൈൻ കൃതികളിലെ മിക്ക സമാന്തരപ്രപഞ്ചങ്ങളിലെയും കഥാപാത്രങ്ങൾ ( ഗ്ലോറി റോഡ് , സ്റ്റാർഷിപ് ട്രൂപ്പേഴ്സ് എന്നിവ ഉദാഹരണം) പ്രത്യക്ഷപ്പെടുന്നുണ്ട്.
കഥാകാരന്റെ മറ്റു കൃതിക‌ളിലെ സംഭവങ്ങൾ ഈ കൃതി‌യിൽ പരാമർശവിധേയമാകുന്നുമുണ്ട്.
പിക്സെൽ എന്ന ഒരു പൂച്ചയെയാണ് തലക്കെട്ട് സൂചിപ്പിക്കുന്നത്.
കഥപറയുന്നയാൾ എവിടെയാണോ അവിടെ എത്തിച്ചേരാൻ ഈ പൂച്ചയ്ക്ക് സാധിക്കുന്നുണ്ട് ( ഷ്രോഡിംഗറിന്റെ പൂച്ച കാണുക).
ഒരു രംഗത്തിൽ ഈ പൂച്ച ഒരു ഭി‌ത്തിയിലൂടെ നടക്കുന്നുമുണ്ട്.
ഈ പ്രവൃത്തി അസാദ്ധ്യമാണെന്ന് മനസ്സി‌ലാക്കാനുള്ള പ്രായം പിക്സെലിനായിട്ടില്ല എന്നാണ് അതിനുള്ള വിശദീകരണമായി ഒരു കഥാപാത്രം പറയുന്നത്.
ഹൈൻലൈന്റെ  മറ്റ് കൃതികളുമായുള്ള ബന്ധം
ഗ്വെൻ നൊവാക് ഹേസൽ സ്റ്റോൺ ആണെന്നത്  പിന്നീട് വ്യക്തമാകുന്നുണ്ട്.
ദ റോളിംഗ് സ്റ്റോൺസ് എന്ന കൃതിയിലെ പ്രധാന കഥാപാത്രങ്ങളിലൊന്നാണിത്.
ദ മൂൺ ഈസ് എ ഹാർഷ് മിസ്ട്രസ്സ് എന്ന കൃതിയിലും ചെറുതെങ്കിലും പ്രധാനമായ ഒരു കഥാപാത്രമായി ഹേസൽ സ്റ്റോൺ പ്രത്യക്ഷപ്പെടുന്നുണ്ട്.
കാംപ്‌ബെൽ ലസാറസ് ലോങ്ങിന്റെ മകനാണെന്നത് പിന്നീട് വ്യക്തമാകുന്നു.
മെതുസലാസ് ചിൽഡ്രൺ , ടൈം ഇനഫ് ഫോർ ലവ് , ദ നമ്പർ ഓഫ് ദ ബീസ്റ്റ് , റ്റു സെയിൽ ബിഫോർ സൺസെറ്റ് എന്നീ കൃതിക‌ളിലും ഈ കഥാപാത്രം പ്രത്യക്ഷപ്പെടുന്നുണ്ട്.
സ്ട്രെയ്ഞ്ചർ ഇൻ എ സ്ട്രേഞ്ച് ലാൻഡ് എന്ന കൃതിയിലെ കഥാപാത്രമായ ജുബൽ ഹാർഷായും ഈ കൃതിയിൽ പ്രത്യക്ഷപ്പെടുന്നു.
ടൈം ഇനഫ് ഫോർ ലവ് എന്ന കൃതിയിലെ ഗാലഹാദ്; ദ മൂൺ ഈസ് എ ഹാർഷ് മിസ്ട്രസ്സ് എന്ന കൃതിയിലെ കഥ പറയുന്ന മാനുവൽ ഗാർസ്യ ഓ'കെല്ലി ഡേവിസ് എന്നിവരും ഈ ഗ്രന്ഥത്തിലെ കഥാപാത്രങ്ങളാണ്.
ദ കിഡ് ഇംഗ്ലീഷ് വിലാസം https://ml.wikipedia.org/wiki/The_Kid_(1921_film) The Kid
ചാർളി ചാപ്ലിൻ സംവിധാനം ചെയ്ത് 1921ൽ പുറത്തിറക്കിയ സിനിമയാണ് ദ കിഡ് .
ഈ ബ്ലാക്ക് ആന്റ് വൈറ്റ് നിശ്ശബ്ദസിനിമയിൽ ഇംഗ്ലീഷ് ഇന്റെർ ടൈറ്റിലുകൾ ഉൾപ്പെടുത്തിയിട്ടുണ്ട്.
68 മിനിട്ട് ദൈർഘ്യമുള്ള ദ കിഡ് ചാപ്ലിന്റെ ആദ്യ മുഴുനീള ഫീച്ചർ സിനിമയാണ്.
പുറത്തേക്കുള്ള കണ്ണികൾ The Kid (1921 film) എന്ന വിഷയവുമായി ബന്ധപ്പെട്ട ചിത്രങ്ങൾ വിക്കിമീഡിയ കോമൺസിലുണ്ട്.
The Kid ഇന്റർനെറ്റ് മൂവി ഡാറ്റാബേസിൽ അവലംബം
ദ കപ്പ് ഓഫ് ടീ (മേരി കസ്സാറ്റ്) ഇംഗ്ലീഷ് വിലാസം https://ml.wikipedia.org/wiki/The_Cup_of_Tea_(Mary_Cassatt)
മേരി കസ്സാറ്റ് 1880-ന്റെ ആദ്യകാലങ്ങളിൽ ചിത്രീകരിച്ച ഈ ചിത്രം, മെട്രോപൊളിറ്റൻ മ്യൂസിയം ഓഫ് ആർട്ട്സിന്റെ ശേഖരത്തിലാണ് കാണപ്പെടുന്നത്.
1880-1881-കളിൽ പാരീസിൽ പൂർത്തിയാക്കിയ ഈ ചിത്രത്തിന് മാതൃകയായിരുന്നത് കലാകാരന്റെ സഹോദരി ലിഡിയ ആയിരുന്നു.
കസ്സാറ്റ് യൂറോപ്പിൽ ജീവിതം ചെലവഴിച്ച ഒരു അമേരിക്കൻ കലാകാരിയായിരുന്നു.
19-ാം നൂറ്റാണ്ടി ലെ വീടുകളിലെ രംഗങ്ങൾ ആയിരുന്നു കൂടുതലും അവർ ചിത്രീകരിക്കപ്പെട്ട ചിത്രങ്ങളിലെ വിഷയമായിരുന്നത്.
ആ കാലഘട്ടങ്ങളിൽ പതിവായിരുന്ന ഉച്ചകഴിഞ്ഞുള്ള ചായ ചിത്രീകരിക്കുന്നത് ഇം‌പ്രെഷനിസം കലാകാരൻമാരുടെ ഒരു ശൈലിയായിരുന്നു.
ചിത്രകാരിയെക്കുറിച്ച്
സ്ത്രീകളുടെ സാമൂഹികവും സ്വകാര്യവുമായ ജീവിതങ്ങളുടെ ചിത്രങ്ങളാണ് അവർ കൂടുതലായും രചിച്ചത്.
1871-ൽ ചിക്കാഗോയിൽ ഒരു ഡീലറുടെ സഹായത്തോടെ വീണ്ടും വിൽക്കാൻ ശ്രമിച്ചപ്പോൾ ആ പെയിന്റിംഗുകൾ ഒരു തീപ്പിടുത്തത്തിൽ നശിച്ചു.
ദ കളർ പർപ്പിൾ ഇംഗ്ലീഷ് വിലാസം https://ml.wikipedia.org/wiki/The_Color_Purple
1982 ൽ നാഷണൽ ബുക്ക് അവാർഡും പുലിതിസർ പുരസ്കാരവും ലഭിച്ച ദ കളർ പർപ്പിൾ (The Color Purple) അമേരിക്കൻ എഴുത്തുകാരിയായ ആലിസ് വോക്കറി ന്റെ പ്രസിദ്ധമായ നോവലാണ്.
കത്തുകളുടെ രൂപത്തിലെഴുതിയ ഈ നോവൽ പിന്നീട് ചലചിത്രമായി പുറത്തിറങ്ങി.
ജോർജിയ യുടെ ഗ്രാമപ്രദേശങ്ങളുടെ പശ്ചാത്തലത്തിൽ എഴുതപ്പെട്ട ഈ നോവൽ 1930 കളിലെ തെക്കേഅമേരിക്കയിടെ ആഫ്രിക്കകാരായ സ്ത്രീകളുടെ ജീവിതം ചിത്രീകരിക്കുന്നു.
1930 കളിലെ ആഫ്രോഅമേരിക്കൻ സ്ത്രീകളുടെ ദയനീയമായ ജീവിതം തുറന്നെഴുതിയതിനാൽ ഒരുപാടുതവണ നിരോധിക്കപ്പെട്ടതും അമേരിക്കൻ ലൈബ്രറി അസ്സോസിയേഷന്റെ 2000-2009 ലെ ഏറ്റവും കൂടുതൽ വെല്ലുവിളി നേരിട്ട 100 പുസ്തകങ്ങളുടെ പട്ടികയിൽ 17 ാം സ്ഥാനം ലഭിച്ചതുമായ നോവലാണിത്.
സീലി - തെക്കേ അമേരിക്കയിലെ ഒരു പാവപ്പെട്ട കുടുംബത്തിൽ ജനിച്ച 14 വയസ്സുള്ള ഒരു പെൺകുട്ടിയാണ്.
തന്റെ അച്ഛനാണെന്ന് അവൾ വിശ്വസിച്ചിരുന്ന അൽഫേൺസോയാൽ ബലാൽസംഗത്തിനിരയായ അവൾ സ്ഥിരമായി ദൈവത്തിന് കത്തുകളെഴുതുമായിരുന്നു.
ഒരിക്കൽ ഗർഭിണിയാവുകയും അവളൊരാൺകുഞ്ഞിന് ജന്മം നൽകുകയും ചെയ്തു.
അധികം വൈകാതെ തന്നെ അൽഫോൺസോ ആ കുഞ്ഞിനെ അവളിൽ നിന്നും അകറ്റി.
രണ്ടാമതവൾക്കുണ്ടായ പെൺകുഞ്ഞിനേയും അൽഫോൺസോ അകറ്റി നിർത്തി.
രോഗബാധിതയായ സീലിയുടെ അമ്മ അവളെ ശപിച്ചുകൊണ്ട് മരണത്തിനിരയായി.
തന്റെ 12 വയസ്സായ സഹോദരി നെറ്റി യെ മിസ്റ്റർ എന്നുമാത്രം അറിയപ്പെട്ട ഒരാൾക്ക് വിവാഹം കഴിക്കാൻ താല്പര്യമുണ്ടെന്ന് അവർ അറിയുന്നു.
എന്നാൽ അൽഫോൺസോ ഇതിനെ എതിർക്കുകയും പകരം സീലിയെ അയാൾക്ക് വിവാഹം ചെയ്തുകൊടുക്കാൻ തീരുമാനിക്കുകയും ചെയ്യുന്നു.
തന്റെ കുട്ടികൾക്കൊരമ്മയും വീടുനോക്കാൻ ഒരു വേലക്കാരിയേയും മാത്രമാവശ്യമായിരുന്ന മിസ്റ്ററും അയാളുടെ കുട്ടികളും സീലിയോട് വളരെ മോശമായാണ് പെരുമാറിയിരുന്നത്.
പക്ഷേ സീലി ആഭാസനായ മിസ്റ്ററിനേയും വഷളായ കുട്ടികളേയും നിയന്ത്രിച്ച് തന്റെ വരുതിയിൽ വരുത്തുന്നു.
കുറിപ്പുകൾ അവലംബം പുറത്തേക്കുള്ള കണ്ണികൾ Alice Walker discusses The Color Purple on the BBC's World Book Club New Georgia Encyclopedia Archived 2012-02-17 at the Wayback Machine .
Photos of the first edition of The Color Purple The Color Purple Archived 2016-04-04 at the Wayback Machine .
student and teacher guide, analysis, quotes, multimedia "Alice Walker on 30th Anniv. of "The Color Purple": Racism, Violence Against Women Are Global Issues" Archived 2012-10-04 at the Wayback Machine .
, from Democracy Now!
September 28, 2012.
ദ കാബിനറ്റ് ഓഫ് ഡോ. കാലിഗറി ഇംഗ്ലീഷ് വിലാസം https://ml.wikipedia.org/wiki/The_cabinet_of_dr.caligari
1920 ൽ പുറത്തിറങ്ങിയ വിഖ്യാതമായ ജർമ്മൻ നിശ്ശബ്ദ ചലച്ചിത്രമാണ് ദ കാബിനറ്റ് ഓഫ് ഡോ.കാലിഗറി ( ജർമ്മൻ : Das Cabinet des Dr. Caligari ).
ഇത് ഒരു ഹൊറർ സിനിമയാണ് .
റോബർട്ട്  വീൻ ‌ ആണ് ഈ സിനിമയുടെ സംവിധായകൻ .
അഭിനേതാക്കൾ Werner Krauss as Dr. Caligari Conrad Veidt as Cesare Friedrich Fehér as Francis Lil Dagover as Jane Olsen Hans Heinrich von Twardowski as Alan Rudolf Lettinger as Dr. ഒള്സേൻ ഇതും കാണുക
ചലച്ചിത്ര കവാടം അവലംബം പുറംകണ്ണികൾ Cabinet of Dr. Caligari at YouTube (full-length film) From Caligari to Hitler - A philosophical analysis of the Cabinet of Dr Caligari, by Siegfried Kracauer.
The Cabinet of Dr. Caligari ഇന്റർനെറ്റ് മൂവി ഡാറ്റാബേസിൽ The Cabinet of Dr. Caligari ഓൾമുവീയിൽ An Article on The Cabinet of Dr.Caligari Archived 2009-12-22 at the Wayback Machine .
published at BrokenProjector.com Transcription on Aellea Classic Movie Scripts.
The Cabinet of Dr. Caligari - summary of the plot.
Das Kabinett des Doktor Caligari (1920) Archived 2006-09-03 at the Wayback Machine .
- review {{ cite web }} : | archive-url= requires | url= ( help ) ; Missing or empty | url= ( help ) - review
ദ കാരവാൻ
ദ കാരവാൻ എന്ന കാരവാൻ മാസിക ഇന്ത്യയിലെ ഇംഗ്ലിഷ് രാഷ്ട്രീയവും സംസ്കാരവും കൈകാര്യം ചെയ്യുന്ന വിവരണാത്മക പത്രപ്രവർത്തനമാസികയാണ്.
1940ൽ തുടങ്ങിയ ഈ മാസിക 2010ൽ പുനഃപ്രസിദ്ധികരിച്ചു.
മാസികയുടെ മട്ടും ഭാവവും മാറി.
ഡൽഹി പ്രസ്സിന്റെ ആദ്യ മാസികയായി, കാരവാൻ 1940-ൽ പ്രസിദ്ധ പ്രസാധകൻ ആയിരുന്ന വിശ്വനാഥ് ആണ് തുടങ്ങിയത്.
1988 വരെ ആ രീതിയിൽ നിലനിന്ന മാസിക ആ വർഷം നിർത്തലാക്കി.
2009ൽ ഇത് പരിഷ്കരിച്ച് 2010ൽ പുതിയരൂപത്തിൽ വിവരണാത്മക പത്രപ്രവർത്തനമാസികയായി പുനഃപ്രസിദ്ധീകരിച്ചു.
ന്യൂഡൽഹിയിലെ ഡൽഹി പ്രസ് ആണിതു പ്രസിദ്ധീകരിക്കുന്നത്.
ഇതിന്റെ മാനെജിങ് എഡിറ്റർ ഈ മാസികയെ വിശേഷിപ്പിക്കുന്നത്, "എഡിറ്റോറിയൽ വിജയമാണ് എന്നാൽ ബിസിനസ്സ് വിജയമല്ല എന്നാണ്".
ബൗദ്ധികമായ ഒരു വിഭാഗം വായനക്കാർ ഈ മാസിക വായിക്കുന്നു.
ഇതു തുടങ്ങിക്കഴിഞ്ഞശേഷം 2010ൽ 40,000 ആയിരുന്നു സർക്കുലേഷൻ.
മാസിക അതിൽ വരുന്ന ലേഖനങ്ങളുടെ പേരിൽ നിയമനടപടികൾ പലപ്പോഴായി നേരിട്ടിട്ടുണ്ട്.
പരേഷ്നാഥ് ആണ് എഡിറ്റർ-ഇൻ-ചീഫ്, അദ്ദേഹത്തിന്റെ മകനായ അനന്ദ് നാഥ് ആണ് മാനേജിങ് എഡിറ്റർ.
വിനോദ് കെ. ജോസ് എക്സിക്യുട്ടീവ് എഡിറ്റർ ആണ്.
രാമചന്ദ്ര ഗുഹ, പങ്കജ് മിഷ്ര, വില്ല്യം ഡാൾരിമ്പിൾ, സിദ്ധാർഥ് ദേബ്, ഫാത്തിമ ഭുട്ടൊ തുടങ്ങിയ പ്രമുഖർ കാരവാനിൽ എഴുതിവരുന്നു.
വിവാദങ്ങൽ
2011ൽ കാരവാൻ മാസികയ്ക്കെതിരെ അരിന്ധാം ചൗധരി 50 കോടിയുടെ അപകിർത്തി കേസു ഫയൽചെയ്തു.
2015ൽ എസ്സാർ ഗ്രൂപ്പ് 250 കോടി നഷ്ടപരിഹാരത്തിനായാണ് കോടതിയിൽപ്പോയത്.
നെത്തോലി (കുടുംബം) ഇംഗ്ലീഷ് വിലാസം https://ml.wikipedia.org/wiki/Stolephorus
എൻഗ്രോളിഡേയിലെ ഒരിനം മത്സ്യകുടുംബമാണ് നെത്തോലി (Stolephorus).
ഇതിൽ നിലവിൽ 20 ഇനം അടങ്ങിയിരിക്കുന്നു: Stolephorus advenus Wongratana , 1987 (False Indian anchovy) Stolephorus andhraensis Babu Rao, 1966 (Andhra anchovy) Stolephorus apiensis ( D. S. Jordan Seale , 1906) (Samoan anchovy) Stolephorus baganensis Hardenberg , 1933 (Bagan anchovy) Stolephorus brachycephalus Wongratana , 1983 (Broadhead anchovy) Stolephorus carpentariae ( De Vis , 1882) (Gulf of Carpentaria anchovy) Stolephorus chinensis ( Günther , 1880) (China anchovy) Stolephorus commersonnii Lacépède , 1803 (Commerson's anchovy) Stolephorus dubiosus Wongratana , 1983 (Thai anchovy) Stolephorus holodon ( Boulenger , 1900) (Natal anchovy) Stolephorus indicus ( van Hasselt , 1823) ( Indian anchovy ) Stolephorus insularis Hardenberg , 1933 (Hardenberg's anchovy) Stolephorus multibranchus Wongratana , 1987 (Caroline anchovy) Stolephorus nelsoni Wongratana , 1987 (Nelson's anchovy) Stolephorus pacificus W. J. Baldwin , 1984 (Pacific anchovy) Stolephorus ronquilloi Wongratana , 1983 (Ronquillo's anchovy) Stolephorus shantungensis ( G. L. Li , 1978) Stolephorus teguhi Seishi Kimura , Hori Shibukawa , 2009 (Sulawesi anchovy) Stolephorus tri ( Bleeker , 1852) (Spined anchovy) Stolephorus waitei D. S. Jordan Seale , 1926 (Spotty-face anchovy) അവലംബം ADW Tham, A.K., A contribution to the study of the growth of members of the genus Stolephorus Lacépède in Singapore Strait.
IPFC 12(2):1-25.
Froese, Rainer and Pauly, Daniel, eds.
Species of Stolephorus in FishBase .
പുറത്തേയ്ക്കുള്ള കണ്ണികൾ Stolephorus എന്ന വിഷയവുമായി ബന്ധപ്പെട്ട ചിത്രങ്ങൾ വിക്കിമീഡിയ കോമൺസിലുണ്ട്.
നെതർലന്റിലെ വെള്ളപ്പൊക്ക പ്രതിരോധം നെതർലന്റിലെ വെള്ളപ്പൊക്കഭീഷണി ഉണ്ടായിരുന്ന പ്രദേശം
സമുദ്രനിരപ്പിൽ നിന്നും താഴെ സ്ഥിതിചെയ്യുന്ന ഒരു രാജ്യമായ നെതർലന്റിലെ വെള്ളപ്പൊക്ക പ്രതിരോധം പ്രധാനമായും സാദ്ധ്യമാക്കുന്നത് സമുദ്രതീരത്തെ കരയുമായി വേർതിരിക്കുന്ന ഭിത്തികൾ, ചീർപ്പ്, ഡാമുകൾ എന്നിങ്ങനെ വിവിധങ്ങളായ ഉപാധികൾ മൂലമാണ്.
നെതർലന്റിലെ പ്രധാനനദികളായ റൈൻ , മ്യൂസ് എന്നിവയിലൂടെയുള്ള വെള്ളത്തിന്റെ തള്ളിക്കയറ്റം തടഞ്ഞുനിർത്താൻ ഭിത്തികൾ ഉപയോഗിക്കുന്നു.
ചതുപ്പ് പ്രദേശങ്ങളിൽ കൃഷിയ്ക്കും മറ്റ് പ്രവർത്തനങ്ങൾക്കുമായി നിലമൊരുക്കുന്നതിന് ചാലുകൾ, കനാലുകൾ, കാറ്റാടിയന്ത്രം കൊണ്ട് പ്രവർത്തിക്കുന്ന പമ്പ് എന്നിവയാണ് ഉപയോഗിക്കുന്നത്.
വെള്ളപ്പൊക്കക്കെടുതികളിൽ നിന്നും ശാശ്വത പരിഹാരം കാണുന്നതിനായി നെതർലന്റ് സർക്കാർ നദീതീരങ്ങളോട് അനുബന്ധിച്ച് പരിസ്ഥിതിക്ക് അനുകൂലമായ റൂം ഫോർ റിവർ എന്ന പേരിൽ ഒരു പദ്ധതി ആരംഭിക്കുകയും 2006 മുതൽ 2015 വരെ നീണ്ടുനിന്ന ഈ പദ്ധതി പ്രകാരം വെള്ളം ഒഴുകി കടലിൽ ചേരുന്നതിന് സുഗമമായ വഴിയൊരുക്കുകയും അതുവഴി വെള്ളപ്പൊക്കത്തിൽ നിന്നും താഴ്ന്ന പ്രദേശങ്ങൾ സംരക്ഷിക്കുകയും ചെയ്യുന്നു.
നെതർലന്റ്സ് ഇംഗ്ലീഷ് വിലാസം https://ml.wikipedia.org/wiki/Netherlands
കിങ്ഡം ഓഫ് നെതർലന്റ്സിന്റെ യൂറോപ്പിലുള്ള പ്രദേശമാണ് നെതർലന്റ്സ് എന്ന് അറിയപ്പെടുന്നത്.
കരീബിയനിലെ നെതർലന്റ്സ് ആന്റിലെർസ് , അരുബ എന്നിവയാണ് കിങ്ഡം ഓഫ് നെതർലന്റ്സിന്റെ മറ്റ് പ്രദേശങ്ങൾ.
പടിഞ്ഞാറൻ യൂറോപ്പിലാണ് ഈ പ്രദേശം സ്ഥിതി ചെയ്യുന്നത്.
വടക്കും പടിഞ്ഞാറും നോർത്ത് കടൽ , തെക്ക് ബെൽജിയം , കിഴക്ക് ജർമനി എന്നിവയുമായി അതിർത്തി രൂപവത്കരിക്കുന്നു.
ആംസ്റ്റർഡാം ആണ് തലസ്ഥാനവും ഏറ്റവും വലിയ നഗരവും.
നെതർലന്റ്സ് പലപ്പോഴും ഹോളണ്ട് എന്ന് വിളിക്കപ്പെടാറുണ്ട്.
വാസ്തവത്തിൽ ഇവിടുത്തെ 12 പ്രവിശ്യകളിൽ രണ്ടെണ്ണം മാത്രമാണ് വടക്കൻ ഹോളണ്ടും തെക്കൻ ഹോളണ്ടും.
ഈ രാജ്യത്തെ ജനങ്ങളെയും ഭാഷയെയും സൂചിപ്പിക്കാൻ ഡച്ച് എന്ന പദം ഉപയോഗിക്കുന്നു.
യൂറോപ്യൻ യൂണിയൻ , നാറ്റോ , ഒ.ഇ.
സി.ഡി എന്നീ സംഘടനകളുടെ ആരംഭം മുതൽ നെതർലന്റ്സ് അവയിൽ അംഗമാണ്.
ജനസാന്ദ്രത വളരെ കൂടിയ ഒരു രാജ്യമാണിത്.
395/ചതുരശ്ര കിലോമീറ്ററ് ജനസാന്ദ്രതയുള്ള നെതർലന്റ്സ് ഇക്കാര്യത്തിൽ ലോകത്തിൽ 25-ആം സ്ഥാനത്താണ്.
നെതർലാൻഡ്‌സിന് വികസിത സമ്പദ്‌വ്യവസ്ഥയുണ്ട്, കൂടാതെ നിരവധി നൂറ്റാണ്ടുകളായി യൂറോപ്യൻ സമ്പദ്‌വ്യവസ്ഥയിൽ ഒരു പ്രത്യേക പങ്ക് വഹിക്കുന്നു.
പതിനാറാം നൂറ്റാണ്ട് മുതൽ, ഷിപ്പിംഗ്, മത്സ്യബന്ധനം, കൃഷി, വ്യാപാരം, ബാങ്കിംഗ് എന്നിവ ഡച്ച് സമ്പദ്‌വ്യവസ്ഥയുടെ മുൻനിര മേഖലകളാണ്.
നെതർലാൻഡ്‌സിന് ഉയർന്ന സാമ്പത്തിക സ്വാതന്ത്ര്യമുണ്ട്.
ഗ്ലോബൽ എനേബിളിംഗ് ട്രേഡ് റിപ്പോർട്ടിൽ (2016-ൽ 2-ആം) മുൻനിര രാജ്യങ്ങളിലൊന്നാണ് നെതർലാൻഡ്സ്, 2017-ൽ സ്വിസ് ഇന്റർനാഷണൽ ഇൻസ്റ്റിറ്റ്യൂട്ട് ഫോർ മാനേജ്‌മെന്റ് ഡെവലപ്‌മെന്റ് ലോകത്തിലെ ഏറ്റവും മത്സരാധിഷ്ഠിതമായ അഞ്ചാമത്തെ സമ്പദ്‌വ്യവസ്ഥയായി റാങ്ക് ചെയ്യപ്പെട്ടു.
കൂടാതെ, 2022 ഗ്ലോബൽ ഇന്നൊവേഷൻ ഇൻഡക്സിൽ, 2018 ലെ 2-ആം സ്ഥാനത്തിൽനിന്ന്, ലോകത്തിലെ ഏറ്റവും നൂതനമായ അഞ്ചാമത്തെ രാജ്യമായി രാജ്യം റാങ്ക് ചെയ്യപ്പെട്ടു.
2020-ലെ കണക്കനുസരിച്ച്, ജർമ്മനി, ബെൽജിയം, യുണൈറ്റഡ് കിംഗ്ഡം, യുണൈറ്റഡ് സ്റ്റേറ്റ്സ്, ഫ്രാൻസ്, ഇറ്റലി, ചൈന, റഷ്യ എന്നിവയായിരുന്നു നെതർലാൻഡിന്റെ പ്രധാന വ്യാപാര പങ്കാളികൾ.
ലോകത്തെ 10 മുൻനിര കയറ്റുമതി രാജ്യങ്ങളിൽ ഒന്നാണ് നെതർലൻഡ്‌സ്.
ഭക്ഷ്യവസ്തുക്കൾ ഏറ്റവും വലിയ വ്യവസായ മേഖലയാണ്.
കെമിക്കൽസ്, മെറ്റലർജി, മെഷിനറി, ഇലക്ട്രിക്കൽ സാധനങ്ങൾ, വ്യാപാരം, സേവനങ്ങൾ, ടൂറിസം എന്നിവയാണ് മറ്റ് പ്രധാന വ്യവസായങ്ങൾ.
നെതർലാൻഡിൽ പ്രവർത്തിക്കുന്ന അന്താരാഷ്‌ട്ര ഡച്ച് കമ്പനികളുടെ ഉദാഹരണങ്ങളിൽ റാൻഡ്‌സ്റ്റാഡ്, ഹൈനെകെൻ, കെഎൽഎം, സാമ്പത്തിക സേവനങ്ങൾ (ഐഎൻജി, എബിഎൻ ആംറോ, റബോബാങ്ക്), കെമിക്കൽസ് (ഡിഎസ്‌എം, അക്‌സോ), പെട്രോളിയം റിഫൈനിംഗ് (റോയൽ ഡച്ച് ഷെൽ), ഇലക്ട്രോണിക് മെഷിനറി (ഫിലിപ്‌സ്, എഎസ്‌എംഎൽ) എന്നിവ ഉൾപ്പെടുന്നു.
ഉപഗ്രഹ നാവിഗേഷനും (TomTom).
നെതർലാൻഡ്‌സിന് ലോകത്തിലെ 17-ാമത്തെ വലിയ സമ്പദ്‌വ്യവസ്ഥയുണ്ട്, കൂടാതെ പ്രതിശീർഷ ജിഡിപിയിൽ (നാമമാത്ര) 11-ാം സ്ഥാനത്താണ്.
നെതർലാൻഡിൽ കുറഞ്ഞ വരുമാന അസമത്വമുണ്ട്, എന്നാൽ സമ്പത്ത് അസമത്വം താരതമ്യേന ഉയർന്നതാണ്.
പ്രതിശീർഷ ജിഡിപിയിൽ 11-ാം സ്ഥാനത്താണെങ്കിലും, 2007ലും 2013ലും സമ്പന്ന രാജ്യങ്ങളിലെ കുട്ടികളുടെ ക്ഷേമത്തിൽ UNICEF നെതർലാൻഡ്‌സിന് ഒന്നാം സ്ഥാനം നൽകി.
അവലംബം 1 2 3 4 യൂറോപ്യൻ രാഷ്ട്രങ്ങൾ
നെതർലന്റ്സ് ദേശീയ ഫുട്ബോൾ ടീം
അന്താരാഷ്ട്ര തലത്തിലും അസോസിയേഷൻ തലത്തിലും നെതർലന്റ്സിനെ പ്രധിനിധാനം ചെയ്യുന്ന ടീമാണ് നെതർലന്റ്സ് ദേശീയ ഫുട്ബോൾ ടീം .
കെ.ൻ.
വി.ബി എന്ന് അറിയപ്പെടുന്ന റോയൽ നെതർലന്റ്സ് ഫുട്ബോൾ അസോസിയേഷൻ ആണ് ടീമിന്റെ നിയന്ത്രണം.
ഹെറ്റ് നെതർലന്റ്സ് എൽഫ്റ്റാൽ (ദ ഡച്ച് ഇലവൻ), ഒറാഞ്ഞേ (ഓറഞ്ച്) എന്നീ പേരുകളിൽ ആണ് ടീം നാട്ടിൽ അറിയപ്പെടുന്നത്.
ഏറ്റവും കൂടുതൽ ലോകകപ്പ് ഫൈനലുകൾ കളിച്ച ടീം എന്ന റെക്കോർഡ് ഡച്ച് ടീമിനുണ്ട്.